b'\n_START_ARTICLE_\nGubahan piiri\n_START_PARAGRAPH_\nGubahan piiri (ven. \xd0\x93\xd1\x83\xd0\xb1\xd0\xb0\xcc\x81\xd1\x85\xd0\xb8\xd0\xbd\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, Gubahinski raion) on kunnallinen itsehallintoalue Permin aluepiiriss\xc3\xa4 Ven\xc3\xa4j\xc3\xa4ll\xc3\xa4. Vuonna 1941 perustetun piirin pinta-ala on 1\xc2\xa0009 neli\xc3\xb6kilometri\xc3\xa4. Asukkaita on 39\xc2\xa0300 henke\xc3\xa4 (vuonna 2009)._NEWLINE_Gubahan piiri sijaitsee Permin aluepiirin keskiosassa. Pohjoisessa se rajoittuu Aleksandrovskin ja Kizelin piireihin, id\xc3\xa4ss\xc3\xa4 ja kaakossa Gremjat\xc5\xa1inskin piiriin, etel\xc3\xa4ss\xc3\xa4 T\xc5\xa1usovoin ja l\xc3\xa4nness\xc3\xa4 Dobrjankan piireihin. Pinta-alasta yli 70\xc2\xa0% on mets\xc3\xa4\xc3\xa4. Hy\xc3\xb6tykaivannaisia ovat kivihiili, \xc3\xb6ljy ja kalkkikivi._NEWLINE_Piiriin kuuluu Gubahan kaupunki sek\xc3\xa4 Ugleuralskin ja \xc5\xa0irokovskin kaupunkimaiset taajamat. Edellinen muodostaa Severo-Ugleuralskojen kaupunkikunnan ja j\xc3\xa4lkimm\xc3\xa4inen \xc5\xa0irokovskojen maalaiskunnan. Hallinnollinen keskus on Gubaha. Asutuskeskuksia on yhteens\xc3\xa4 9._NEWLINE_Asukkaista on vuoden 2002 v\xc3\xa4est\xc3\xb6nlaskennan mukaan 86,8\xc2\xa0% ven\xc3\xa4l\xc3\xa4isi\xc3\xa4, 7,2\xc2\xa0% tataareja ja 1,6\xc2\xa0% ukrainalaisia. Kaupunkiv\xc3\xa4est\xc3\xb6n osuus on 95,7\xc2\xa0%._NEWLINE_Piirin kautta kulkee T\xc5\xa1usovoin ja Bereznikin v\xc3\xa4linen maantie, T\xc5\xa1usovoin ja Solikamskin sek\xc3\xa4 Ugleuralskin ja Ljov\xc5\xa1inon v\xc3\xa4liset rautatiet. Talous perustuu kemian, \xc3\xb6ljy- ja energia- sek\xc3\xa4 metalliteollisuuteen. Lis\xc3\xa4ksi on kevytt\xc3\xa4 ja elintarviketeollisuutta. Kivihiilikaivokset suljettiin 1990-luvulla._NEWLINE_Piiriss\xc3\xa4 toimii ammattikoulu, l\xc3\xa4\xc3\xa4ketieteellinen ja kemian teknologian opisto, kaksi lasten musiikkikoulua, kirjastolaitos, kulttuuri- ja vapaa-ajankeskuksia sek\xc3\xa4 kotiseutumuseo. Paikallislehten\xc3\xa4 ilmestyy Uralski \xc5\xa1ahtjor (\xe2\x80\x9dUralin kaivosty\xc3\xb6l\xc3\xa4inen\xe2\x80\x9d)._NEWLINE_N\xc3\xa4ht\xc3\xa4vyyksiin kuuluu Ugleuralskin l\xc3\xa4hell\xc3\xa4 sijaitseva Permin aluepiirin syvin karstiluola Tjomnaja pe\xc5\xa1t\xc5\xa1era.'